Hagyományőrző programok Tatabányán!

     Szikrai Miklós  agyában született meg az a gondolat, hogy a fiataloknak és a középkorúaknak át kellene adni a bányász hagyományok rendszerét, meg kellene velük ismertetni a „selmeci szellemet”, meg kellene tanítani a bányász nótákat,  a bányász szakestélyek kialakulását, történetét és rendjét. Összegezve a gondolatmenetet „Balek oktatást” kellene tartani.
     A gondolat hamar táptalajra talált az OMBKE Tatabányai Helyi Szervezetének vezetőségi ülésein és a 2014. évi munkatervben már szerepelt is a program végrehajtása: négy előadással és daltanulással, egy bányajárással és végezetül egy szakestéllyel. Ugyan a vezetőség kezdetben még szkeptikus volt, mert nem lehetett tudni a fiatalok fogadókészségét, bizonytalan volt az előadásokon és daltanulásokon való részvétel, kérdés volt, hogyan zajlik le a bányajárás és záró szakestély. Többen előre jelezték, hogy csak az „öregek” lesznek ott néhányan. Nem így történt!
     A félelem már 2014. január 31.-én délután 17 órakor a Tatabányai Vértes Agorájában a Városi Múzeum kiállító termében félig-meddig elült, amikor a terembe pótszékeket kellett behozni, hogy minden résztvevő (főleg fiatal) le tudjon ülni. A jelenléti íven 52 név szerepelt.
     Az első előadást (oktatást) Kiss Csaba alias Balhés Charley tartotta meg, aki országosan elismert bányász hagyományőrző, több könyv szerzője, a bányász szakestélyek ismerője, szereplője, ennek a témának a professzora. Előadását a „Selmeci szellem” címmel tartotta meg, amelyben a bányász közösségek három alapelvét hangoztatta: a hazaszeretetet, a szakmatiszteletet és a barátságot. Elmondta, hogy „Mi valamely utódkaron végzettek valamennyien – az iskolák vagy cimborák révén – ajándékképen ölünkbe kaptuk a selmeci hagyományokat, amelyek dicső eleink törekvéseinek megbecsülését, azok hiteles továbbvitelét jelentik és szakmai tudást, képzést is hordoznak és amelyeknek ékköve, igazi ünnepe a szakestély.” Hozzátette: „A bányász – kohász - erdész szakestek a barátság templomai”. Tehát nekünk meg kell őrizni ezeket a hagyományokat még akkor is, ha a bányászat visszafejlődött, sok helyen megszűnt.
      Az előadást a daltanulás követte, amelyet Győrfi Géza és Hencz Jenő vezetett. A tanulás módszere az volt, hogy a szöveget kivetítőn megjelenítették majd mindenki hangosan elolvasta a szöveget. Ez után a szöveg mellé lejátszották a Rozmaringos Bányász Egylet korábban felvett énekhangját.  Miután már mindenki megismerkedett a szöveggel és a dallammal, következett a közös éneklés, sokszor egymás után és egyre bátrabban, hangosabban. A hallgatóság ekkor tanulta meg a „Bányász Himnuszt”, a  „Tisztelet a bányász szaknak”, a „Szép az ifjúság” című dalokat. Meg kell jegyezni, hogy a programsorozathoz a technikát, a kivetített szövegeket, filmeket  Mokánszki Béla és Izingné Győrfi Mónika szolgáltatta.
     A második előadásra (daltanulásra) az előző rendezvény helyszínén 2014. február 28.-án került sor. A rendezők már a teremben felkészültek a székekkel, de néhányat mégis pótlólag be kellett hozni, mert erre a rendezvényre 63-an jöttek el.
     Az előadó id. Forisek István nyugdíjas főmérnök, a Rozmaringos Bányász Egylet alapítója, a szakestélyek „tiszteletbeli Cantus Praeses” volt. „A mi nótáink” című előadásában már nem csak szöveget mondott, hanem szép énekhangjával is alátámasztotta mondanivalóját. Előadásában beszélt a Selmeci Akadémia történetéről, a több nemzetiségű diákság összekovácsolásáról, a német népdalok és a diákok által hozzájuk írt szövegek meghonosításáról. Azután szólt az 1920-ban a Trianoni Békeszerződést követő évek diákhagyományainak átmentéséről Sopronba, a nóták szövegének magyar nyelvre való fordításáról, amelyek legtöbbször jól sikerültek.
     Elmondta, hogy régi kívánság volt egy bányász himnusz megalkotása már a XIX. században. A ma ismert himnusz 1905-ben megjelent Tassonyi Ernő „Aki a párját keresi” című selmeci diákregényében olvasható először. Valójában a „Bányász Himnusz” első fele a „Bányarém” című operettből, a másik rész egy felső sziléziai bányászdalból származik. Az 1950-es, 1960-as években próbálták a „Bányász Himnusz” szövegét megváltoztatni, illetve új himnuszt alkotni, de ez nem sikerült.
     Az előadó elmondta, hogy a „Bányász Himnusz” megszületése közben, illetve után a többi szakmák is arra törekedtek, hogy megalkossák a maguk himnuszukat. Így született meg – egy erdélyi erdész dal, Tassonyi Ernő fordításával – az Erdész Himnusz. A Kohász Himnusz dallama és szövege 1933 óta ismert, de himnuszként „hivatalosan” 1967-ben Dr. Gyulai Zoltán professzor úr „komoly pohárban” elmondott beszédével fogadták el.
     Az előadás után következett a daltanulás, a korábban leírt módszerrel. Id. Forisek István többször megszakította az éneklést, felhívta a figyelmet a hanglejtésekre, az ütemre. Így a tanult dalok egyre hangosabban, egyre tisztábban énekelve hangzottak el. A tanulás végén az ”Erdész Himnusz”, a „Szép kis város Selmecbánya, a „Tűzforró nyári éj volt..”, „Ha majd a földi műszak..”, a ”Bányásztársak jó szerencsét” című dalok folyamatos éneklése már olyan vidáman, teli torokból történt, hogy a Vértes Agorája hatalmas épületében biztosan mindenütt hallatszott.
     A harmadik „Balek oktatásra” és daltanulásra 2014 március 14-én 17 órai kezdettel került sor. Ekkor is újabb székeket kellett behozni a terembe, mert 76-an jöttek el. Úgy látszott – idő közben – az iskolákban a fiatalok elmondták egymásnak, hogy ez a „Balek oktatás”  nagyszerű dolog, ott a „bácsik”  jó dolgokat mondanak, no meg énekelni is lehet. Szóval a tömeg láttán az aktuális előadó: Szikrai Miklós is elcsodálkozott.
     Bársony László elnök ismertette a leendő bányajáráson való részvétel szabályait, majd id. Forisek István vezetésével a korábban megtanult dalok ismétlése következett. Mint ha a diákok otthon is gyakorolták volna a megtanult bányász dalokat, olyan volt a szövegmondás, a dallam hangzása. A Cantus Praeses meg volt elégedve.
     Szikrai Miklós a bányász szakestélyek „tiszteletbeli elnöke”, a ”Szakestélyek története” című előadásában ismertette: a pogány, a balek, a firma, alias név fogalmát, végigvezette a Selmecbánya, Sopron, Miskolc városokban a diákok körében meghonosodott diák és bányászhagyományokat, majd rátért a szakestélyek lebonyolítására. Szólt az előkészületekről, a kellékekről: a bányászlámpákról, gyertyákról, korsókról, sörről és egyéb italokról, a zsíros kenyérről stb. Majd rátért a házirend ismertetésére, az elnökválasztásra és annak szerepére, a tisztségviselők feladataira. (Az elnök és a tisztségviselők a kivetítőn a korábban fotózott képeken jelentek meg; az asztalon bemutatásra kerültek a korsók, a tisztségviselők szalagjai, a pausz papírra írt, több méter hosszúságú házirendek stb.) Az előadás után a hallgatóság egy kisfilmet tekintett meg, amelyben megtapasztalták a szakestélyek hangulatát.
     Az előadás után ismét következett az új bányász nóták tanulása a korábbi módszerrel. A fiatalság megtanulta a „Kohász Himnuszt”, „Aki bányász akar lenni”, „Mi lenne, hogyha együtt innánk”, ”Cimbora ma rád köszöntöm” című dalokat.
     A daltanulás végén – meglepetésre – a Rozmaringos Bányász Egylet jelen lévő tagjai kiálltak a pulpitusra és elénekelték a magyar-német akcentussal beszélő, Buda vidékéről való, Sopronban lakó németek „Az 1848” című dalát. A produkció derültséget okozott és a résztvevők nagy tapssal honorálták az előadást.
     Ezután a fiatalok és középkorúak hosszú sorban álltak, hogy jelentkezzenek a bányajárásra és a szakestélyre. Látható módon a rendezők megijedtek a tömegen, de végső soron a megelégedéssel nyugtázták a helyzetet.
     2014. március 28-án 17 órakor a „Balek oktatás” következő előadása rendhagyó módon kezdődött. Fűrészné Molnár Anikó és Dallos István „Tatabánya Anno” című könyvét mutatta be Schmidt Csaba polgármester. Ekkor a kiállító teremben kb.: 150 ember ült és állt. Majd   Szikrai Miklós „Európai és Magyarországi bányász hagyományok„ címmel tartotta meg következő előadását. Mondanivalója elején Ő is bemutatta Kiss Csaba vaskos könyveit. Majd rátért az európai és a magyarországi bányász hagyományok három ismert fázisára:
- Először a nemzetközi bányász találkozókat a Knappentagokat említette. Ilyen összejövetel volt legutóbb Kassán, ahol Európa szinte minden bányász hagyományokkal rendelkező országa képviseltette magát.
- A másik a diákok által kialakított hagyományok és rendezvények. A selmeci, soproni, miskolci diákok a szokásokat egymásnak adták át és ezeket a hagyományokat vitték át az iparba.
- A harmadik fázis a helyi hagyományápolás. Ezek kötődnek a városi, ipari létesítményekhez, a városi (bányász) múzeumokhoz, a bányász városokban létrejött alapítványokhoz. A hagyományőrzés fontos alapköve az OMBKE helyi szervezetei. Az előadó megemlítette a bányász ünnepeket: a bányász napokat, a Borbála napi ünnepségeket, a Bányász Hősök Emléknapját.
     Az előadást film vetítés szakította meg, amelyben a közönség láthatta az OMBKE Tatabányai Helyi Szervezetének részvételét a külföldi, hazai, helyi rendezvényeken, tapasztalhatta a komolyságot és vidámságot.
     Szikrai Miklós az előadás hátralévő részében a bányász szakestély rendjéről, programjáról, a komoly pohárról, a viselkedésről szólt. Felhívta a figyelmet, hogy a szakestélyre nem farmerban, kockás ingben kell megjelenni, hanem megadva egymásnak a tiszteletet, ünnepnek megfelelően szükséges felöltözni. Ezen a napon is folytatódott Győrfi Géza Cantus Praeses vezetésével a daltanulás. Így a „Sza-sza szakestély”, „Nincs még nékünk elnökünk…”, „Öntész nóta”, „Krampampuli” című nóták hangzottak el.
     2014. április 4.-én 7 órai kezdettel eljött a „nagy nap” a hagyományőrző rendezvény sorozat záró attrakciója: a bányajárás és este a szakestély. A bányajárásra jelentkezettek a Vértes Agorájától három irányba indultak el. A bátrabbak a Márkushegyi Bányaüzembe, a kevésbé elszántak az Észak dunántúli Vízmű Zrt. XIV/a és XV/c vízaknájába vették útjukat. A márkushegyi bányajáráson résztvevők nagyon megizzadtak, kimerültek. Kifelé jövet megjegyezték: nem értik, hogyan bírják a bányászok nyolc órán keresztül a nehéz munkát végezni, amikor ők „sétálva” is elfáradtak? A másik két bányában járóknak könnyebb dolga volt, hiszen viszonylag tiszta körülmények között szemlélhették a víztermelés technikáját és megkóstolhatták Magyarország legtisztább, legízletesebb vizét: a karsztvizet.
     Este 16 órakor a Tatbányai Szabadtéri Bányászati Múzeumban már gyülekeztek a fiatalok és az „öreg” firmák, hogy előkészítsék a szakestély kellékeit. Öröm volt látni a sürgést forgást. A nagyteremben rendhagyó módon készítették elő az asztalokat, ugyan is két szemben ülő firmának terített asztalrészt, két szemben ülő pogánynak csupasz asztalrészt alakítottak ki. A terített asztalrészen volt terítő, sör, gyertya, zsíros kenyér stb., a mellette lévőn semmi. A résztvevők megérkezésekor – a regisztráció után – a firmák a nagyterembe, a pogányok a kisterembe mentek eligazításra. A firmák otthonról hozták a kedvenc korsójukat, a pogányok az erre az alkalomra készített korsókat vehették át.
     Este 18 órakor a nagyteremben kezdetét vette a „Bányajáró és balekkeresztelő” szakestély, majd a pogányok bevonulása következett. Érdekes volt a kissé megijedt, elcsodálkozó arcokat figyelni, hiszen ők először láttak félhomályban pislákoló bányász lámpákat, gyertyákat, elnöki pulpitust, jellegzetesen terített asztalokat. Azután helyet foglaltak a csupasz asztalrészek mellett. Köszönhetően az asztalok kialakításnak: így ülhetett egymás mellett egy firma, egy pogány.
     A szakestély résztvevői megválasztották Szikrai Miklóst elnöknek, majd Csaszlava Jenő felolvasta a házirendet. Az Elnök kinevezte a firmák közül a tisztségviselőket és ekkor már a pogányok is kaphattak alkoholmentes sört.
     A szakestély első részében megtörtént - harangjáték mellett – az elhunytakra való emlékezés. Elhangzott a „komoly pohár” Szabó Csaba előadásában, aki megemlékezett az erőmű és bánya egyesülésről, az Energetikai Kft. megalakulásáról. Említést tett a Zsigmond akna húsz évvel ezelőtti megszűnéséről. Szólt a 2004. évi Mány I/a bányaüzem akna bezárásáról, amely lényegében a tatabányai bányászat végét jelentette. Ezek után a firmák és pogányok nagy derültséggel meghallgatták Kiss Csaba, Erőss András, és Fecskés Zoltán írását kiválóan felolvasó Szatmári Zsuzsanna sziporkázóan humoros hozzászólásait. Elhangzottak az erdész és kohász kollégák köszöntése is. A gyakori poénokat hangos nevetés és „vivát” közbekiáltások kísérték. Az Elnök, időközönként, általános ekset vagy tükröst rendelt el és gyakran felszólította a Cantus Praesest a korábban megtanult nóták eléneklésére. Egyértelmű volt, hogy a dalok korábbi tanulása igen hasznosak voltak, mert mindenki tudta a nóták szövegét és dallamát.
     A szakestély második részében a pogányok balekká való keresztelése történt. A sok pogány félkörbe állt, majd a firmák és balek csőszök (Bársony László és Dörömbözy Béla) egymás után tették fel a furfangos kérdéseiket. A pogányok vagy tudtak, vagy nem tudtak válaszolni a kérdésekre, minden esetre mindenki a hasát fogta a nevetéstől. Mi után a vizsgáztatás befejeződött a pogányok leány és asszony tagjait fiúsítani kellett tejszínhab spray-vel történt borotválással. Majd mindegyik pogány megnevezte a keresztapját, akik mögéjük álltak és kezdetét vette a keresztelés: a farbőrön való átugrás, a sörrel történt nyakon öntés, a kormos kendővel való törölközés. Ez után minden megkeresztelt átvehette a balekká  válást igazoló dokumentumot. Az egész keresztelés rengeteg humoros szituációt produkált, amelyet a nagy számban jelen lévő fotósok megörökítettek.
     A rendezvény végső attrakciója volt a krampampuli elkészítése. A jelenlévő fiatalságnak, de a többieknek is, élményt jelentett az égő rum látványa, a sercegő cukor illata. No meg később a forró krampampuli ital íze és zamata.
     A szakestély a Bányász-, Erdész-, Kohász Himnuszok eléneklésével zárult. Ezt követően még néhányan nem mentek haza: beszélgettek, selmeci  és magyar nótákat énekeltek.
     Értékelve a négy előadásból (daltanulásból), bányajárásból és szakestélyből álló programsorozatot azt írhatjuk le, hogy a rendezvények rendkívül sikeresek és hasznosak voltak. Ezt visszaigazolja a magas számú létszám, az aktív és lelkes részvétel, a vidám hangulat. Mindenkinek bátran ajánljuk a leírtakhoz hasonló programok megszervezését és végrehajtását.

